บัตรเครดิตสูญพันธ์ุ
ไปอ่านเจอบทความดีๆ เก็บมาฝากเป็นการสำรวจความคิดเห็นของกลุ่มผู้ประกอบการรุ่นใหม่ไฟแรงจากทั่วโลก ภายใต้การรวมตัวของกลุ่ม Young Entrepreneur Council ร่วมกันฟันธงธุรกิจที่ใกล้จะสูญพันธุ์
9 เม.ย. 2558

ไปอ่านเจอบทความดีๆ เก็บมาฝากเป็นการสำรวจความคิดเห็นของกลุ่มผู้ประกอบการรุ่นใหม่ไฟแรงจากทั่วโลก ภายใต้การรวมตัวของกลุ่ม Young Entrepreneur Council ร่วมกันฟันธงธุรกิจที่ใกล้จะสูญพันธุ์
อันดับแรก “ธุรกิจเคเบิล” เพราะในอนาคตจะไม่มีใครยอมจ่ายค่าสมาชิกเคเบิลทีวีอีกแล้ว ในเมื่อผู้บริโภคเข้าถึงอินเทอร์เน็ตได้เร็วทันใจ และยังคลิกหาความบันเทิงได้ไม่จำกัดบนโลกออนไลน์
โรงหนัง ปัจจุบัน “โฮมเธียเตอร์” ทำให้การดูหนังที่บ้านสะดวกสบายมาก 
โทรศัพท์เคลื่อนที่ใช้สนทนาอย่างเดียว และโทรศัพท์ตั้งโต๊ะ เพราะปัจจุบัน “สมาร์ทโฟน” สามารถตอบโจทย์ทุกไลฟ์สไตล์บนเครื่องเดียว ทั้งการสนทนาและเล่นอินเทอร์เน็ต
อุปกรณ์จัดเก็บข้อมูล ไม่ว่าจะเป็นแผ่นซีดี ดีวีดี แผ่นบลูเรย์ เอ็กซ์เทอร์นัล ฮาร์ดไดรฟ์ หรือเมโมรี การ์ด จะกลายเป็นขยะที่ผู้บริโภคไม่ต้องการ เพราะพ่ายแพ้ระบบจัดเก็บข้อมูลบนอินเทอร์เน็ตด้วย Cloud Storage ที่ปลอดภัยสูงและมีความเป็นส่วนตัวมาก
มาสะดุดตากับ “บัตรเครดิต” ก็เข้าข่ายว่าเป็นธุรกิจที่จะสูญพันธ์ุ โดยในบทความระบุว่า ยุคใหม่ไฮเทคจะเลิกใช้บัตรเครดิตกันแล้ว ในอนาคตไม่ใกล้ไม่ไกล การพกพาบัตรเครดิต หรือเงินพลาสติก จะเสื่อมความนิยมอย่างรวดเร็ว คนยุคต่อไปจะไม่พกบัตรเครดิตตุงกระเป๋าอีกแล้ว
แต่จะหันมาใช้บริการ “Mobile Wallet” กระเป๋าเงินทางมือถือ เพื่อความสะดวกสบาย และความปลอดภัยของทรัพย์สิน ในอนาคตแค่พกสมาร์ทโฟนเครื่องเดียว เราก็ใช้บริการทางการเงินได้ทุกรูปแบบ ตั้งแต่เติมเงินในกระเป๋าเงินทางมือถือ เพื่อเอาไว้ใช้จ่ายทั่วไป การนำบัญชีธนาคารผูกติดกับเบอร์มือถือ และนำบัตรเครดิตทุกใบผูกติดกับมือถือเพื่อความสะดวกสบายในการรูดปรื๊ดๆ ถือเป็นเทรนด์ใหม่มาแรงแน่ๆ เพราะยังไงทุกคนก็พกมือถือตลอดเวลา ทำไมไม่เปลี่ยนมือถือให้เป็นกระเป๋าสตางค์ล่ะ
หากย้อนรอยการเปลี่ยนแปลงนวัตกรรมการเงิน จากเดิมการใช้บริการฝากถอนเงินทำธุรกรรมการเงินผ่านระบบสาขาธนาคาร เปลี่ยนเป็นระบบอินเทอร์เน็ตแบงก์กิ้ง (E-banking) ทำธุรกรรมในคอมพิวเตอร์ตั้งโต๊ะ จากนั้นไม่นานก็ก้าวมาอีกยุคธนาคารบนมือถือ (สมาร์ทโฟน) ที่เรียกกันว่าโมบายแบงก์กิ้ง (Mobile Banking) ไม่ว่าจะเป็นฝากเงิน ถอนเงิน โอนเงิน จ่ายค่าบริการต่างๆ รวมถึงการสั่งซื้อหุ้นออนไลน์ผ่านโทรศัพท์มือถือ
เห็นท่าจะจริง ตอนนี้ก็เริ่มเห็นธนาคารพาณิชย์หลายแห่งหันมารุกธุรกิจ “แบงก์ดิจิทัล” ก็คงอีกไม่นาน นับเวลาถอยหลัง “บัตรเครดิตจะสูญพันธ์ุ”